ट्रैफिक सुधारने सोशल मीडिया का सहारा, नागरिक देंगे सूचना
भास्कर न्यूज | रायगढ़
शहर की ट्रैफिक व्यवस्था को सुधारने के लिए जिला पुलिस व जागरूक नागरिकों की पहल पर सोशल मीडिया का सहारा लिया जा रहा है। वाट्सएप पर एक ग्रुप ट्रैफिक पुलिस जनमित्र समूह बनाया गया है। इसमें शहर की व्यस्त सड़कों पर बेजा पार्किंग, बाइकर्स गैंग के आतंक या यातायात लापरवाही की सूचना इस ग्रुप के सदस्य वाट्सएप पर अपडेट करेंगे और पुलिस उनपर कार्रवाई करेगी। गुरुवार को पहले दिन लगभग एक दर्जन वाहनों पर ऐसी सूचनाओं के आधार एडिशनल एसपी ने कार्रवाई के निर्देश दिए।
शहर की बदहाल ट्रेफिक व्यवस्था को पटरी पर लाने की कवायद के बीच यातायात सुरक्षा सप्ताह की विशेष बैठक आयोजित की गई थी। इसमें पुलिस ने आमलाेगों के बीच यातायात नियमों के प्रति जागरूकता लाने के लिए सोशल मीडिया का सहारा लेने पर विचार किया। जागरूक नागरिकों व पुलिस अधिकारियों के मध्य चर्चा के बाद वाट्सएप पर एक ग्रुप बनाया गया है। इसमें समाजसेवी, व्यवसायी, राजनीतिक कार्यकर्ता, एनजीओ, पत्रकार के साथ ही पुलिस व यातायात विभाग के लोग जुड़े हुए हैं। आज समूह में जैसे ही नो पार्किंग में खड़ी होने वाली वाहनों की फोटो नंबर के साथ अपलोड हुई ठीक वैसे ही पुलिस ने भी मौके पर पहुंचते हुए तत्काल कार्रवाई शुरू कर दी। फिर क्या था स्टेशन चौक, हेमूकालानी चौक, न्यू मार्केट, गौरी शंकर रोड, रामनिवास टॉकिज चौक, सुभाष चौक समेत अन्य चौराहों और गलियाें में नो पार्किंग में खड़ी होने वाले वाहनों की फोटो भेजी जा रही थी। इधर लोगों से सूचना मिलते ही एडिशनल एसपी यूबीएस चौहान ने यातायात पुलिस को इन वाहनों के चालकों व स्वामियों पर कार्रवाई करने के निर्देश दिए। शुक्रवार को पुलिस ऐसे लोगों को यातायात थाने बुलाएगी। लोगों द्वारा भेजी गई फोटो में दिख रही वाहनों की नंबर प्लेट के आधार पर वाहन मालिकों या ड्राइवरों की जानकारी एकत्र की जाएगी।
कार्रवाई में अब दिखेगी तेजी-पहले दिन बनाए गए ग्रुप में समूह के सदस्यों को जबरदस्त उत्साह देखने को मिला। ऐसे में जाहिर सी बात हैं कि आने वाले दिनों में जैसे-जैसे कार्रवाई होती रहेगी, ठीक वैसे ही लोगों की दिलचस्पी भी बढ़ती जाएगी।
वाट्सअप ग्रुप में शहर के नागरिकों ने दी जानकारी।
शाम से शुरू हुई कार्रवाई
पहली फोटो शाम 5 बजे हेमूकालानी चौक के समीप डा. एमएम श्रीवास्तव के घर के सामने रांग साइड पर खड़ी स्विफ्ट डिजायर कार की थी, जिसकी सूचना मिलते ही एडिशनल एसपी ने कार्रवाई के लिए ट्रेफिक डीएसपी को आदेशित किया। इसी तरह जिला अस्पताल के समीप स्थित सलूजा मेडिकल के सामने भी वाहन क्रमांक सीजी 13 यूसी 0934 स्विफ्ट कार, सीजी 10 13 सी 4879 आैर सफेद सेंट्रो सीजी 13 सी 5511 समेत टाटा मैजिक क्रमांक 13 यूव्ही 6013 व एक लाल रंग की स्कूटी को भी फोटो आने के बाद नोटिस भेजने का निर्देश दे दिया गया।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva